b'\n_START_ARTICLE_\nLeonardo Vitale\n_START_PARAGRAPH_\nLeonardo Vitale (1941\xc2\xa0m. bir\xc5\xbeelio 27 d.\xc2\xa0\xe2\x80\x93 1984\xc2\xa0m. gruod\xc5\xbeio 2 d.)\xc2\xa0\xe2\x80\x93 Sicilijos mafijos narys, pirmasis Sicilijos mafijos istorijoje tap\xc4\x99s policijos informatoriumi ir liudininku._NEWLINE_1973 metais jis at\xc4\x97jo \xc4\xaf Palermo policijos nuovad\xc4\x85 ir prisipa\xc5\xbeino naryste mafijoje, ty\xc4\x8diniais padegimais, pinig\xc5\xb3 atimin\xc4\x97jimu ir dvejomis \xc5\xbemog\xc5\xbeudyst\xc4\x97mis. Jis teig\xc4\x97 \xc4\xaf mafij\xc4\x85 \xc4\xafstoj\xc4\x99s b\xc5\xabdamas 19 met\xc5\xb3, d\xc4\x97d\xc4\x97s kvietimu._NEWLINE_Vitale liudijimai pad\xc4\x97jo apkaltinti daugel\xc4\xaf mafijoz\xc5\xb3, ta\xc4\x8diau v\xc4\x97liau jie visi buvo i\xc5\xa1teisinti, o liudininkas pripa\xc5\xbeintas psichi\xc5\xa1kai nesveiku. Buvo teigiama, es\xc4\x85 jis i\xc5\xa1sigalvojo net ir pat\xc4\xaf gerai organizuotos mafijos egzistavim\xc4\x85. Galiausiai pagal jo liudijimus buvo \xc4\xafkalinti tik du \xc5\xbemon\xc4\x97s\xc2\xa0\xe2\x80\x93 jis pats ir jo d\xc4\x97d\xc4\x97. Daug laiko praleid\xc4\x99s psichiatrin\xc4\x97je ligonin\xc4\x97je, buv\xc4\x99s mafijozas laisv\xc4\x99 atgavo 1984 met\xc5\xb3 bir\xc5\xbeel\xc4\xaf, kai jo teiginiai buvo patvirtinti Tommaso Buscetta parodym\xc5\xb3. Buscetta buvo kitas liudyti sutik\xc4\x99s mafijozas. T\xc5\xb3 pa\xc4\x8di\xc5\xb3 met\xc5\xb3 gruod\xc4\xaf i\xc5\xa1\xc4\x97j\xc4\x99s i\xc5\xa1 ba\xc5\xbeny\xc4\x8dios, kurioje su mama ir seserimi dalyvavo mi\xc5\xa1iose, Leonardo Vitale buvo nu\xc5\xa1autas._NEWLINE_Jo \xc5\xbeudikas niekada nebuvo rastas, ta\xc4\x8diau beveik neabejojama, kad susidorojim\xc4\x85 suorganizavo mafija._NEWLINE_V\xc4\x97liau Vitale liudijimai buvo naudoti ir Maxiprocesso did\xc5\xbeiuliame teismo procese, pasibaigusiame \xc5\xa1imt\xc5\xb3 mafijos nari\xc5\xb3 \xc4\xafkalinimu. Pasak teis\xc4\x97jo Giovanni Falcone, Leonardo Vitale bent jau po mirties gavo pasitik\xc4\x97jim\xc4\x85, kurio nusipeln\xc4\x97.'